Gerd Müller

Bayern Munich

Müller memulakan kerjaya bola sepaknya di TSV 1861 Nördlingen. Seterusnya, Müller sertai Bayern Munich pada tahun 1964 dan bergabung dengan bintang kelak, Franz Beckenbauer dan Sepp Maier. Bayern kemudian menorak langkah untuk menjadi kelab Jerman paling berjaya dalam sejarah. Pada mulanya, Bayern beraksi di Regionalliga Süd (Liga Bahagian Selatan), yang merupakan sebuah peringkat di bawah tahap Bundesliga pada masa itu. Selepas satu musim, Bayern Munich menyertai Bundesliga dan memulakan rangkaian kejayaan mereka. Bersama Bayern, Müller mengumpul beberapa kejuaraan diraihnya sama ada di peringkat domestik mahupun antarabangsa ketika era 1960an dan 1970an. Beliau meraih kejuaraan Bundesliga empat kali, DFB-Pokal empat kali, Piala Eropah tiga kali, Piala Antara Benua sekali dan Piala Juara-Juara Eropah sekali.
Seorang penyudah jaringan yang berbisa, beliau merupakan penjaring terbanyak liga Jerman tujuh kali dan kejohanan Eropah dua kali. Müller menjaringkan 365 gol dalam 427 perlawanan Bundesliga untuk Bayern Munich. Beliau memegang rekod jaringan gol terbanyak dalam satu musim Bundesliga iaitu 40 gol ketika musim 1971–72, satu rekod yang amat mengagumkan kerana tidak seperti liga di negara lain, Bundesliga hanya mempunyai 18 pasukan dan oleh itu hanya terdapat 34 perlawanan setiap musim. Müller turut memegang rekod jaringan gol terbanyak dalam satu tahun, iaitu 85 gol dihasilkan pada tahun 1972 sehinggalah rekod tersebut dikejutkan 40 tahun kemudian oleh Lionel Messi.

Fort Lauderdale Strikers

Selepas menamatkan kariernya di Bundesliga, beliau berpindah ke Amerika Syarikat untuk sertai kelab Fort Lauderdale Strikers yang beraksi di North American Soccer League (NASL) pada 1979. Beliau beraksi selama tiga musim di sana dengan menjaringkan 38 gol.

Kerjaya antarabangsa

Müller menjaringkan 68 gol dalam 62 perlawanan untuk pasukan Jerman Barat. Beliau merupakan penjaring terbanyak pasukan Jerman sepanjang zaman sehinggalah rekod tersebut dikejutkan oleh Miroslav Klose pada 2014 walaupun Klose memerlukan kemunculan antarabangsa dua kali ganda daripada Müller. Klose menjaringkan gol ke-69nya dalam kemunculan antarabangsanya ke-132. Kerjaya antarabangsa Müller bermula pada tahun 1966 dan tamat pada 7 Julai 1974 dengan menjulang kejayaan Piala Dunia 1974 di negara tanah airnya. Beliau menjaringkan gol kemenangan buat pasukannya menewaskan Belanda yang dibintangi Johan Cruyff 2-1 pada perlawanan akhir. Empat gol di kejohanan tersebut dan sepuluh gol beliau di Piala Dunia 1970 meletakkan beliau penjaring terbanyak dalam saingan Piala Dunia dengan 14 gol dicetak. Rekod Müller dicabar sehinggalah edisi Piala Dunia 2006, turut diadakan di Jerman apabila rekod tersebut dipecahkan Ronaldo dari Brazil. Müller turut mengambil bahagian dalam UEFA Euro 1972 dan menjadi penjaring terbanyak kejohanan dengan empat gol selain merangkul kejuaraan Eropah bersama pasukan Jerman Barat.

Kehidupan selepas bersara

Selepas Müller menamatkan kerjaya bola sepaknya pada tahun 1982, tahap kesihatannya merosot dan beliau menghidapi alkoholisme iaitu ketagihan arak. Walau bagaimanapun, bekas sahabatnya di Bayern Munich memujuk beliau agar mengurangkan ketagihan terhadap minuman keras itu melalui pemulihan. Setelah itu, mereka memberikan pekerjaan kepada Müller sebagai jurulatih pasukan Bayern Munich II. Pada Julai 2008, Rieser Sportpark di Nördlingen, di mana Müller memulakan kerjayanya di situ ditukar namanya kepada Gerd-Müller-Stadion bagi menghargai jasanya.
Pada Oktober 2015, Müller disahkan menghidapi penyakit Alzheimer.